**Peste zâmbetul Giocondei...**

*Gabriel Cristea*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Liniștea de sanctuare

gotice arcade-nșiră

nesfârșitelor culoare.

Printre carstice caverne,

lungi fascicule de soare

iscodesc picturi celebre.

Nișele își lasă umbre

- piedestaluri înclinate -

peste mozaicul rece.

O fierbinte boare trece

peste chipuri puse-n ramă.

Bolta e un lac de gheață

presărat cu-acvamarine,

și muzeul subteranei

parcă prinde iarăși viață,

năzărind peneluri fine.

Prin fereastra hologramei,

se-aud urlete de fiară:

Guernica-și picteaz,-afară,

ultimele respirații.

Persistențe de memorii

își topesc stelare timpuri

în oceanele de plasmă,

iar tăceri de ceasuri albe

par deșerturi efemere.

Zvâcnetul umanității

își închide pleoapa. Moare.

Și trec nevăzute ere...

Soarele lucind albastru

- ca și muribunde sfere -

își pătrunde prin firide

raze reci și austere.

Un mamut cu ochi magnetici

stă privind, în sanctuare,

la picturile rupestre:

urme sângerii, palmare;

zvârcolirea anacondei

și explozii nucleare

- peste zâmbetul Giocondei...